Politikster, en. Navneord, først brugt ca. 2014 (se »politiker« og »gangster«, jf. også »hipster«). Betegnelse brugt om aldrende ungdomspolitiker, der er villig til at gøre lidt af hvert for at få sig en politisk levevej, fordi det reelt er vedkommendes eneste karrieremulighed. Er næsten altid mand, findes mestendels i omegnen af VU, KU, DSU, RU og SFU, og bor stort set kun i hovedstadsområdet. Baggrund: Evighedsstuderende indenfor jura, økonomi eller statskundskab, som i bedste fald har brugt et årti mellem studentereksamen og kandidateksamen, mestendels med meget middelmådige karakterer. Har gerne brugt studietiden på et par tillidsposter, værtshuset »Toga«, og som medhjælp i sit partis pressetjeneste, samt en række opstillinger rundt om i provinsen. Fordriver nu tiden med et job indenfor kommunikation eller »public affairs«, skaffet via gamle politiske bekendte. Højdepunkt: Et debatindlæg i et dagblad, en optræden i Go’ Morgen Danmark og en 11. plads ved kommunalvalget. Kendetegn: Nogle lidt upålidelige øjne og et curriculum vitae med mange huller og overdrivelser. Politiske holdninger: Hvad partiet mener nu-og-her, det modsatte af, hvad man mente før. Særlige kvaliteter: Karaktermord, lange citater fra »West Wing« og »Godfather« og kendskab til de kreative smuthuller i Dansk Ungdoms Fællesråds tilskudsregler. Fremtidsudsigt: Et tillægsmandat, når partiet får en fremgang på 50 pct. og derefter evig glemsel.